Up-160/96
Datum: 1996-12-10T00:00:00.000+01:00
ecli: ECLI:SI:USRS:1996:Up.160.96
vrsta: drugi akti
zadeva: ustavna pritožba
objavljeno: Neobjavljeno | 10.12.1996
dokument: US18140
akt: Ustavna pritožba L. P. zoper sklep Višjega sodišča v Ljubljani št. Kp 440/96 z dne 26.4.1996 v zvezi s sklepom Okrožnega sodišča v Ljubljani št. Ks 322/96 z dne 15.4.1996
resitev: zavrženje
izrek: Postopek za preizkus ustavne pritožbe L. P. zoper sklep Višjega sodišča v Ljubljani v zvezi s sklepom Okrožnega sodišča v Ljubljani se ustavi.
stavek: Izjava pooblaščenca, ki jo je dal po prenehanju pooblastilnega razmerja med postopkom pred Ustavnim sodiščem, nima pravnega učinka.Ker je pritožnik izjavil, da nima več pravnega interesa vztrajati pri ustavni pritožbi, je Ustavno sodišče postopek za preizkus ustavne pritožbe ustavilo.
odlocitev: sklep
geslo: Ustavitev postopka zaradi umika pravnega interesa.
podlaga: Zakon o Ustavnem sodišču (ZUstS), 6. čl.
datum_vloge: 1996-06-09T22:00:00.000Z
datum_odlocitve: 1996-12-09T23:00:00.000Z

# Up-160/96

10.12.1996

# S K L E P

Ustavno sodišče je v postopku za preizkus ustavne pritožbe L. P. iz L. na seji senata dne 10. decembra 1996

s k l e n i l o :

Postopek za preizkus ustavne pritožbe L. P. zoper sklep Višjega sodišča v Ljubljani št. Kp 440/96 z dne 26.4.1996 v zvezi s sklepom Okrožnega sodišča v Ljubljani št. Ks 322/96 z dne 15.4.1996 se ustavi.

## O b r a z l o ž i t e v

Pritožnikova zagovornika v kazenskem postopku M. S. in B. M.- S., odvetnika v L., sta dne 7. junija 1996 vložila ustavno pritožbo zoper sklepa, s katerima je bil pritožniku podaljšan pripor po vloženi obtožnici. Navedla sta, da naj bi priporna razloga begosumnosti in ponovitvene nevarnosti ne bila podana.

Predlagala sta odpravo pripora.

Po vpogledu v spis št. I K 184/96, voden v zadevi, v kateri sta bila izdana izpodbijana sklepa, je Ustavno sodišče ugotovilo, da je bil pritožniku s sklepom Višjega sodišča v Ljubljani št. Kp 641/96 z dne 21.6.1996 pripor odpravljen. Pritožnika in njegova pooblaščenca je zato pozvalo, naj sporočijo, ali še vztrajajo pri vloženi ustavni pritožbi in v čem je njihov pravni interes za tako odločitev.

Odvetnika S. sta dne 19.9.1996 sporočila, da sta 28.6.1996 pritožniku pooblastilo odpovedala in da sta pričakovala, da bo novi odvetnik Ustavno sodišče obvestil o tej spremembi. Navedla sta še, da je pritožnikov pravni interes nedvomno v tem, da je bil pripor nezakonito odrejen in da ima zato pravico do odškodnine.

Pritožnik je dne 12.11.1996 sporočil, da ga odvetnika S. ne zastopata več in da nima več interesa vztrajati pri vloženi ustavni pritožbi.

Odvetnikoma S., ki sta zastopala pritožnika ob vložitvi ustavne pritožbe, je v času, ko sta podala izjavo, pooblastilno razmerje že prenehalo. Ustavno sodišče zato njune izjave ni upoštevalo.

Pritožnik sam je sporočil, da nima več interesa za odločitev o ustavni pritožbi. Pravni interes je predpostavka vsakega pravnega postopka, zato je Ustavno sodišče postopek odločanja o ustavni pritožbi ustavilo.

Senat Ustavnega sodišča je sprejel ta sklep na podlagi 6. člena Zakona o Ustavnem sodišču (Uradni list RS, št. 15/94) v sestavi: predsednik senata dr. Boštjan M. Zupančič in sodnika dr. Peter Jambrek in dr. Lojze Ude.

dr. Boštjan M. Zupančič